রীতা পাণ্ডে, রজনী চোধুরী, সঞ্জীব ওঝা, প্রতিমা চৌধুরী, জনার্দন গুপ্ত এবং শনবর আলির মতো তাবড় তাবড় হকি খেলোয়াড় তৈরি হয়েছেন এঁর হাত ধরে। অথচ এখন বেঁচে থাকার রসদটুকু যোগাড় করার জন্য এঁকে কাপড় বেচতে হয় সাইকেলে করে। ডিজিটাল ইন্ডিয়ার আড়ালে বার বার হয়তো এভাবেই উঠে আসছে প্রকৃত ভারতবর্ষের চেহারা।
মহম্মদ ইমরান। পরপর তিনবার অলিম্পিক্সে সোনাজয়ী ধ্যানচাঁদের ছাত্র ছিলেন ইনি। বহু জাতীয় এবং আন্তর্জাতিকমানের হকি খেলোয়াড় তৈরি করেছেন নিজের হাতেই। তবে মানুষের দিন সমান যায় না। পেটের দায়ে এখন উত্তরপ্রদেশের গোরক্ষপুরে কাপড় বেচে বেড়ান সাইকেলে। যদি কেউ কেনে, সেই আশায়। একটি সর্বভারতীয় সংবাদমাধ্যমের খবর অনুয়ায়ী ৬২ বছরের এই মানুষটির ব্যাঙ্ক অ্যাকাউন্টে এখন মাত্র ৫০০০ টাকা পড়ে আছে। আগামী নভেম্বরে তাঁর কন্যার বিয়ের খরচের জন্য যা একেবারেই যথেষ্ট নয়।  সে নিয়ে সর্বক্ষণ চিন্তায় দিন কাটছে এই প্রাক্তন কোচের।
আরও পড়ুন
ভারতের জাতীয় খেলা কী? পাঠ্যপুস্তক ভুল শেখায়
ভারত ২৪, মার্কিন যুক্তরাষ্ট্র ১। বিশ্বরেকর্ডের ম্যাচে এক গোল হজম করল কেন ভারত?
চলে গেলেন মহম্মদ শাহিদ। সোনা হারাল ভারতীয় হকি
 
ফার্টিলাইজেশন করপোরেশন অফ ইন্ডিয়ার একটি পদে তিনি চাকরি করতেন ইমরান। ২০০২ সালে সেই সংস্থা বন্ধ হয়ে যায়। তারপর থেকেই অনবরত সংগ্রাম করে চলেছেন। সরকার থেকে পেনশন পান ৯৭৩ টাকা। সঙ্গে এই ব্যবসা। পরিবারের অন্নসংস্থানের একমাত্র উপায়। তাঁর স্ত্রী কিছুদিন আগেই খেলাধূলার পোশাক সরবরাহের একটি ব্যবসা খুললেও অর্থের অভাবে সেটি বন্ধ হয়ে গিয়েছে।

শুধু মহম্মদ ইমরান বলেই নন, ভারতবর্ষের বহু জায়গাতেই এই চিত্র। যোগ্য সম্মানটুকু দূর অস্ত,প্রয়োজনীয় ভাতের যোগানটুকুও হয়ে ওঠে না সবসময়ে। প্রদীপের নীচে অন্ধকারের মতোই এঁরা বেঁচে থাকেন। ইনি তো তবু প্রাক্তন কোচ।  এবারের রিও অলিম্পিক্সে যাওয়ার আগে দ্যুতি চাঁদকেও ওড়িশা সরকারের কাছে ভিক্ষা চাইতে হয়েছে। কীসের জন্য ভাবতে পারেন? একটি ট্র্যাকস্যুট আর এক জোড়া দৌড়ানোর জুতোর জন্য। অথচ পি টি উষার পরে একমাত্র ভারতীয় মহিলা, যিনি ৩৬ বছর পর রিও অলিম্পিক্সে মহিলাদের ১০০ মিটার ইভেন্টে দৌড়ানোর যোগ্যতা অর্জন করেছেন। পাশাপাশি আমরা দেখেছি  মনীশ সিং রাওয়াতয়কেও। রিও অলিম্পিক্সে পুরুষদের ২০ কিলোমিটার রেসওয়াকে ১৩ নম্বর স্থানে শেষ করেছেন তিনি। অথচ অলিম্পিক্সে আসার আগেও বদ্রীনাথের এক ছোট্ট হোটেলে ওয়েটারের কাজ করতে হতো তাঁকে।